2. ลักษณะการประกอบธุรกิจ

2.1 ประวัติความเป็นมาและการเปลี่ยนแปลงที่สำคัญ

บริษัท แม็ทชิ่ง สตูดิโอ จำกัด (มหาชน) ก่อตั้งเมื่อวันที่ 27 ตุลาคม 2535 โดยนายสมชาย
ชีวสุทธานนท์ และนายฐนิสสพงษ์ ศศินมานพ เพื่อประกอบธุรกิจผลิตภาพยนตร์โฆษณา (Production
House) และให้คำปรึกษาในการสร้างสรรค์งานโฆษณา ด้วยทุนจดทะเบียนเริ่มแรก 1.0 ล้านบาท
และมีพนักงานในช่วงเริ่มแรกจำนวน 16 คน จากผลงานที่มีคุณภาพ
เป็นที่ยอมรับและต้องการของลูกค้า บริษัทฯ ได้ขยายธุรกิจโดยการเพิ่มทุน
และจำนวนบุคลากรโดยเฉพาะผู้กำกับที่มีฝีมือที่เป็นที่ยอมรับจากคนในวงการและองค์กรอิสระอย่างต่อเนื่อง
ปัจจุบันบริษัทฯ มีทุนจดทะเบียนเรียกชำระแล้ว 90.0 ล้านบาท มีพนักงานจำนวนทั้งสิ้น 126 คน
และมีผู้กำกับภาพยนตร์ในสังกัดจำนวน 13 คน โดยมีสำนักงานตั้งอยู่ที่ 305/10 ซอยสุโขทัย 6
ถนนสุโขทัย แขวงดุสิต เขตดุสิต กรุงเทพมหานคร

ทั้งนี้ในเดือนกันยายน 2545 บริษัทฯ ได้มีการปรับโครงสร้างกลุ่มบริษัท โดยการนำบริษัทย่อย 3
บริษัทคือ บริษัท เกียร์เฮด จำกัด บริษัท แม็ทชิ่ง เอนเตอร์เทนเม้นท์ จำกัด และบริษัท แฟ็ทแมน
แอนด์ ลิตเติ้ลบอย จำกัด ซึ่งเป็นของผู้ถือหุ้นกลุ่มเดียวกันกับผู้ถือหุ้นใหญ่ของบริษัทฯ
เข้ามาอยู่ภายใต้โครงสร้างการบริหารงานของบริษัทฯ
เพื่อให้เกิดความชัดเจนและความโปร่งใสในการบริหารงาน และในเดือนพฤศจิกายน 2545 บริษัทฯ
ได้จัดตั้งบริษัทย่อยอีก 2 บริษัท ได้แก่ บริษัท แม็ทชิ่ง บรอดคาสท์ จำกัด และบริษัท แม็ชชิ่ง โมชั่น
พิคเจอร์ จำกัด
ทำให้ธุรกิจของกลุ่มแม็ทชิ่งมีลักษณะเป็นธุรกิจผลิตภาพยนตร์โฆษณาแบบครบวงจรทั้งในด้านอุปกรณ์การถ่ายทำ
ทีมงานการผลิต
รวมถึงการขยายธุรกิจของกลุ่มให้มีการบริการทางสื่อบันเทิงและสันทนาการเพิ่มมากขึ้น ได้แก่
การจัดรายการทางโทรทัศน์ การจัดกิจกรรมการแสดง และการผลิตภาพยนตร์เรื่อง

สำหรับบริษัทร่วม คือ บริษัท โอเรียลทัล โพสต์ จำกัด ซึ่งดำเนินธุรกิจรับจ้างตัดต่อภาพยนตร์โฆษณา
(Post Production) ที่บริษัทฯ ได้มีการลงทุนในช่วงเดือนกันยายน 2545 นั้น
เนื่องจากต่อมาบริษัทฯ ไม่สามารถตกลงขั้นสุดท้ายเกี่ยวกับข้อตกลงทางธุรกิจได้ ทำให้บริษัทฯ
ตัดสินใจไม่ร่วมลงทุนในบริษัทดังกล่าว โดยบริษัทฯ ได้ขายหุ้นให้แก่กลุ่มผู้ถือหุ้นเดิมของบริษัท
โอเรียลทัล โพสต์ จำกัด ซึ่งไม่มีความเกี่ยวข้องหรือขัดแย้งกับทางบริษัทฯ อย่างไรก็ตามบริษัทฯ
ยังคงใช้บริการตัดต่อภาพยนตร์โฆษณากับบริษัท โอเรียลทัล โพสต์ จำกัด ตามการค้าปกติ

2.2 ลักษณะการดำเนินธุรกิจของบริษัทฯ และบริษัทในเครือ

บริษัท แม็ทชิ่ง สตูดิโอ จำกัด (มหาชน) ประกอบธุรกิจรับจ้างผลิตภาพยนตร์โฆษณาทางโทรทัศน์
(Production House) ที่แพร่ภาพทั้งในประเทศและต่างประเทศ เช่น ญี่ปุ่น จีน และเวียตนาม
เป็นต้น บริษัทฯ มุ่งเน้นผลิตผลงานที่มีคุณภาพ และตรงตามความต้องการของลูกค้า
โดยลูกค้าของบริษัทฯ สามารถแบ่งออกได้เป็น 2 กลุ่มคือ กลุ่มบริษัทตัวแทนโฆษณา (Agency)
และกลุ่มบริษัทผู้เป็นเจ้าของสินค้า (Non-Agency) ผลงานของบริษัทฯ ที่ผ่านมา เช่น “ก๊อตซิลล่า”
ของ ปตท. , มีสทีน, แบล็คแคท, ดีแทค, คาราบาวแดง, เครื่องดื่มบำรุงกำลังลูกทุ่ง
และไฮโดรไลท์ เป็นต้น ซึ่งจากผลงานที่มีคุณภาพและเป็นที่ยอมรับของคนในวงการ ทำให้บริษัทฯ
ได้รับรางวัลจากองค์กรที่เกี่ยวข้องกับการผลิตภาพยนตร์โฆษณาทั้งในประเทศและต่างประเทศ เช่น
London International Advertising Awards, The New York Festivals, Bangkok
Art Directors’ Awards (BAD Awards) และ Top Advertising Contest of
Thailand Awards (TACT Awards) เป็นต้น และจากผลงานที่เป็นที่ยอมรับกว่า 10 ปี
ทำให้บริษัทฯ ได้ถูกจัดอันดับจาก The Gunn Report ซึ่งตีพิมพ์ลงในนิตยสาร Creative Review
โดยฉบับเดือนมกราคม 2545 ให้เป็นบริษัทผลิตภาพยนตร์โฆษณาที่ได้รับรางวัลมากที่สุดในปี 2544
เป็นอันดับ 5 ของโลก สำหรับการจัดอันดับซึ่งตีพิมพ์เมื่อเดือนมกราคม 2546 ที่ผ่านมาบริษัทฯ
ได้รับการจัดอันดับให้เป็นบริษัทผลิตภาพยนตร์โฆษณาที่ได้รับรางวัลมากที่สุดในปี 2545 เป็นอันดับ 10
ของโลกและเป็นบริษัทผลิตภาพยนตร์โฆษณาในเอเชียแห่งเดียวที่ได้รับการจัดอันดับให้ติด 1 ใน 10
ของโลก

เพื่อตอบสนองความต้องการของลูกค้าได้อย่างครบถ้วนทั้งในด้านการผลิตภาพยนตร์โฆษณา
การให้บริการเช่าอุปกรณ์เพื่อการผลิตภาพยนตร์ ละคร และภาพยนตร์เรื่อง
รวมถึงการจัดทำรายการโทรทัศน์ การจัดกิจกรรมบันเทิงต่าง ๆ และผลิตภาพยนตร์เรื่อง บริษัทฯได้
มีการลงทุนในบริษัทย่อย 5 บริษัท โดยโครงสร้างการถือหุ้นของบริษัทฯ ในบริษัทย่อยดังกล่าว มีดังนี้

[]

1.  บริษัท เกียร์เฮด จำกัด ก่อตั้งเมื่อวันที่ 7 มิถุนายน 2537
    ปัจจุบันมีทุนจดทะเบียนเรียกชำระแล้ว 40.0 ล้านบาท
    ดำเนินธุรกิจให้บริการและให้เช่าอุปกรณ์ในการถ่ายทำภาพยนตร์, ละคร
    และภาพยนตร์โฆษณาทางโทรทัศน์
    โดยมีบุคลากรที่มีทักษะและความชำนาญในการใช้เครื่องมือให้บริการไปพร้อมกับเครื่องมือ

2.  บริษัท แม็ทชิ่ง เอ็นเตอร์เทนเม้นท์ จำกัด ก่อตั้งเมื่อวันที่ 15 มิถุนายน 2542
    ปัจจุบันมีทุนจดะทะเบียนเรียกชำระแล้ว 5.0 ล้านบาท
    ที่ผ่านมาบริษัทดำเนินธุรกิจรับจ้างผลิตรายการโทรทัศน์ และการจัดกิจกรรมการแสดง (Event
    Show) ต่าง ๆ เช่น รายการปลดหนี้ทางช่อง 7 การจัดงาน Miss Thailand ทางช่อง 7
    คอนเสิร์ต Kenny G และมหกรรมเซี่ยงไฮ้โชว์ เป็นต้น
    รวมถึงการดำเนินธุรกิจเพื่อสร้างสรรค์สื่อโฆษณาในรูปแบบใหม่ ๆ
    เพื่อเสนอทางเลือกใหม่ให้แก่ลูกค้า อาทิเช่น
    การจัดการถ่ายทอดสดฟุตบอลโลกในยิมเนเซี่ยมสนามกีฬาแห่งชาติอย่างไรก็ตามเพื่อให้เกิดความชัดเจนในการดำเนินธุรกิจของกลุ่มแม็ทชิ่ง
    บริษัทจะดำเนินธุรกิจรับจ้างจัดกิจกรรมการแสดงเพียงอย่างเดียว
    โดยจะโอนธุรกิจผลิตและบริหารเวลารายการโทรทัศน์ ไปให้บริษัท แม็ทชิ่ง บอร์ดคาสท์ จำกัด
    ดำเนินการตั้งแต่ปี 2546 เป็นต้นไป

3.  บริษัท แฟ็ทแมน แอนด์ ลิตเติ้ลบอย จำกัด ก่อตั้งเมื่อวันที่ 16 มีนาคม 2544
    ด้วยทุนจดทะเบียนเรียกชำระแล้ว 7.0 ล้านบาท
    ดำเนินธุรกิจผลิตภาพยนตร์โฆษณาให้แก่ลูกค้าที่มีระดับงบประมาณซึ่งต่ำกว่าของบริษัท แม็ทชิ่ง
    สตูดิโอ จำกัด (มหาชน)

4.  บริษัท แม็ทชิ่ง โมชั่น พิคเจอร์ จำกัด ก่อตั้งเมื่อ 11 ตุลาคม 2545
    ด้วยทุนจดทะเบียนเรียกชำระแล้ว 1.0 ล้านบาท ดำเนินธุรกิจผลิตภาพยนตร์ไทยที่มีคุณภาพ

5.  บริษัท แม็ทชิ่ง บรอดคาสท์ จำกัด ก่อตั้งเมื่อ 11 ตุลาคม 2545
    ด้วยทุนจดทะเบียนเรียกชำระแล้ว 1.0 ล้านบาท
    ดำเนินธุรกิจผลิตรายการโทรทัศน์และบริหารช่วงเวลาของรายการโทรทัศน์ดังกล่าว
    และเพื่อให้เกิดความชัดเจนในการดำเนินธุรกิจของกลุ่มแม็ทชิ่ง
    ธุรกิจการเช่าช่วงสัญญาณจากสถานีโทรทัศน์เพื่อนำมาบริหารและแพร่ภาพรายการที่ผลิต ได้แก่
    รายการปลดหนี้ และรายการจานเด็ดเจ็ดย่านน้ำ ทางช่อง 7
    และการรับจ้างผลิตรายการโทรทัศน์ให้แก่เจ้าของช่องสัญญาณ เช่น
    รายการปากท้องร้องเซเว่น ทางช่อง UBC 7 ของบริษัท แม็ทชิ่ง เอ็นเตอร์เทนเม้นท์ จำกัด
    จะถูกโอนเข้ามาให้บริษัท แม็ทชิ่ง บรอดคาสท์ จำกัดดำเนินการแทน

2.3 โครงสร้างรายได้ของกลุ่มบริษัทแม็ทชิ่ง

โครงสร้างรายได้ของกลุ่มบริษัทแม็ทชิ่งในปี 2545 (ตุลาคม 2544- กันยายน 2545)
และในช่วงเดือนตุลาคม-ธันวาคม 2545 สามารถจำแนกได้ดังนี้

  ------------------------------- ------------- ----------------- --------- -------- --------- --------
                                  ดำเนินการโดย   %การถือหุ้นของบริษัท   1 ต.ค.             1 ต.ค.    
                                                                  2544-30            -31 ธ.ค.  
                                                                  ก.ย. 2545          2545      

                                                                  พันบาท     ร้อยละ    พันบาท     ร้อยละ

  ธุรกิจผลิตภาพยนตร์โฆษณา             MS และ FT     100%              402,689   58.0%    112,687   61.4%

  ธุรกิจผลิตรายการโทรทัศน์             ME            87.99%            76,742    11.1%    31,071    16.9%

  ธุรกิจจัดแสดงโชว์                   ME            87.99%            139,006   20.0%    4,523     2.5%

  ธุรกิจให้เช่าอุปกรณ์และบริการ          GH            100%              31,367    4.5%     11,902    6.5%

  ธุรกิจผลิตภาพยนตร์                  MM            100%              -         0.0%     -         0.0%

  รายได้จากการขายสินค้า              MS            -                 30,661    4.4%     17,874    9.7%

  รายได้อื่น ๆ                       MS,ME, FT, GH -                 13,718    2.0%     5,500     3.0%

  ส่วนแบ่งกำไรจากเงินลงทุนในบริษัทร่วม   OP*           33.33%            90        0.0%     -         0.0%

  รวม                                                             694,273   100.0%   183,557   100.0%
  ------------------------------- ------------- ----------------- --------- -------- --------- --------

หมายเหตุ: MS หมายถึง บริษัท แม็ทชิ่ง สตูดิโอ จำกัด (มหาชน) GH หมายถึง บริษัท เกียร์เฮด
จำกัด

FT หมายถึง บริษัท แฟ็ทแมน แอนด์ ลิตเติ้ลบอย จำกัด MM หมายถึง บริษัท แม็ทชิ่ง โมชั่น
พิคเจอร์ จำกัด

  ME หมายถึง บริษัท แม็ทชิ่ง เอ็นเตอร์เทนเม้นท์ จำกัด OP หมายถึง บริษัท โอเรียลทัล โพสต์
  จำกัด

  *บริษัทไม่มีการลงทุนในบริษัทร่วมดังกล่าวตั้งแต่เดือนพฤศจิกายน 2545 เป็นต้นไป

2.4 เป้าหมายในการดำเนินธุรกิจ

บริษัทฯ มีเป้าหมายที่จะเป็นผู้นำในธุรกิจผลิตภาพยนตร์โฆษณาในระดับภูมิภาค อย่างไรก็ตามบริษัทฯ
จะยังคงดำรงสถานะความเป็นผู้นำในธุรกิจผลิตภาพยนตร์โฆษณาในระดับประเทศ
ทั้งในด้านคุณภาพของงานและรายได้จากการผลิตภาพยนตร์โฆษณา ซึ่งจะทำให้บริษัทฯ
มีส่วนแบ่งทางการตลาดมากที่สุดในธุรกิจผลิตภาพยนตร์โฆษณาในประเทศไทย

ในส่วนของบริษัทย่อย บริษัทฯ มีนโยบายให้บริษัทย่อยดำเนินธุรกิจแต่ละประเภทอย่างชัดเจน
และสามารถดำรงอยู่ได้ด้วยการดำเนินงานของแต่ละบริษัท
รวมถึงการสนับสนุนธุรกิจภายในกลุ่มแม็ทชิ่งให้มีธุรกิจทางด้านสันทนาการและบันเทิงเพื่อสนองความต้องการของลูกค้าได้อย่างครบถ้วน